মা উপন্যাসের সংক্ষিপ্ত অনুবাদ লাঙল ও আত্মশক্তি পত্রিকায় প্রকাশিত হলেও গ্রন্থাকারে তা ১৯৩৩-এর আগে প্রকাশিত হয় নি। ১৯৩৩ সালে মা-র দুটি অনুবাদ প্রকাশিত হয়। নৃপেন্দ্রকৃষ্ণ চট্টোপাধ্যায় অনূদিত মা প্রকাশিত হয় গুপ্ত ফ্রেন্ডস প্রকাশনী, কলকাতা থেকে এবং বিমল সেন অনূদিত মা প্রকাশিত হয় বর্মণ পাবলিশিং হাউস, কলকাতা থেকে। বিমল সেনের অনুবাদের পরিবর্ধিত দ্বিতীয় সংস্করণ প্রকাশিত হয় ১৯৩৮ সালে। ১৯৫৪ সালে গ্রন্থাকারে মা-এর আরো দুটি বাংলা অনুবাদ প্রকাশিত হয়। পুষ্পময়ী বসু অনূদিত মা প্রকাশ করেন ন্যাশনাল বুক এজেন্সী, কলকাতা এবং অশোক গুহ অনূদিত মা প্রকাশ করেন ভারতী লাইব্রেরী, কলকাতা। পুষ্পময়ী বসু অনূদিত মা ১৯৬২ সালে বিদেশী ভাষা প্রকাশালয়, মস্কো থেকে নতুন সংস্করণ হিসেবে প্রকাশিত হয়। পরে সোভিয়েত ইউনিয়নের রাদুগা প্রকাশন থেকেও পুষ্পময়ী বসু অনূদিত মা-এর আর একটি সংস্করণ প্রকাশিত হয়। বাংলা ভাষায় মা উপন্যাসের কয়েকটি কিশোর সংস্করণও প্রকাশিত হয়েছে। এগুলির মধ্যে রয়েছে খগেন্দ্রনাথ মিত্রের ছোটদের মা (শিশু সাহিত্য সংঘ, কলকাতা, ১৯৪৬), নৃপেন্দ্রকৃষ্ণ চট্টোপাধ্যায় রূপান্তরিত ছোটদের মা (দীপায়ন, কলকাতা, ১৯৫৩), বিমল দত্ত রূপান্তরিত মাদার (দেব সাহিত্য কুটির, কলকাতা, ১৯৭৭), মোজাম্মেল হোসেন রূপান্তরিত মা (বাংলা একাডেমী, ঢাকা, ১৯৮৯)।